Ministerul Afacerilor Externe informează cetăţenii români care se află, tranzitează sau intenţionează să călătorească în Republica Franceză că s-a decis ridicarea planului "Vigipirate" la nivelul cel mai înalt, "urgenţă atentat", pe întreg teritoriul acestei ţări.
"În urma întrunirii Consiliului de Securitate de duminică, 24 martie, prim-ministrul Franţei a anunţat ridicarea planului 'Vigipirate' la nivelul cel mai înalt, 'urgenţă atentat', pe întreg teritoriul francez. Planul 'Vigipirate' implică toţi factorii interesaţi, statul, autorităţile locale, operatorii publici şi privaţi, precum şi cetăţenii, într-o atitudine de vigilenţă, prevenire şi protecţie, cu accent pe securitatea clădirilor unităţilor de învăţământ şi lăcaşurilor de cult, securitatea adunărilor festive, culturale şi religioase, securitatea transporturilor şi a clădirilor publice şi instituţionale", informează MAE într-un comunicat de presă remis luni AGERPRES.
MAE reaminteşte că românii pot solicita asistenţă consulară la numerele de telefon ale Ambasadei României la Paris: +33147052966 şi +33147052755.
AGERPRES